তথ্যবিবরণী                                                                       নম্বর : ২৬০

**জনপ্রশাসন পদক ২০২১ প্রদানের জন্য মনোনয়ন আহ্বান**

ঢাকা, ৪ মাঘ (১৮ জানুয়ারি) :

 জনপ্রশাসনে কর্মরত কর্মচারীদের সৃজনশীল কার্যক্রম উৎসাহিত করার লক্ষ্যে ‘জনপ্রশাসন পদক ২০২১’ প্রদানের জন্য মনোনয়ন আহ্বান করা হয়েছে।

 জনপ্রশাসন পদক নীতিমালা ২০১৫ (২০১৬ সালে সংশোধিত) অনুসারে সাধারণ ও কারিগরি ক্ষেত্রে জাতীয় ও জেলা পর্যায়ে শ্রেষ্ঠ ব্যক্তি, দল ও প্রতিষ্ঠানকে এ পদক প্রদান করা হবে।

 জনপ্রশাসন মন্ত্রণালয়ের ওয়েবসাইট www.mopa.gov.bd থেকে এ সংক্রান্ত বিষয়ে বিস্তারিত জানা যাবে।

#

শিবলী/অনসূয়া/পরীক্ষিৎ/নাইচ/জসীম/মোশারফ/জয়নুল/আসমা/২০২১/২২৫০ঘণ্টা

তথ্যবিবরণী নম্বর : ২৭২

**গণমাধ্যম উন্নয়ন কার্যক্রমের অংশীদার**

 **-- শিল্প প্রতিমন্ত্রী**

ঢাকা, ৪ মাঘ (১৮ জানুয়ারি) :

 গণমাধ্যমকে সরকারের উন্নয়ন কার্যক্রমের গুরুত্বপূর্ণ অংশীদার হিসেবে মন্তব্য করেছেন শিল্প প্রতিমন্ত্রী কামাল আহমেদ মজুমদার। তিনি বলেন, গণমাধ্যমের গঠনমূলক সমালোচনাকে সরকার সবসময় স্বাগত জানায়।

 শিল্প প্রতিমন্ত্রী আজ রাজধানীর মিরপুর-১৩ নম্বরে মোহনা টেলিভিশনের নতুন ভবনের নির্মাণ কাজ উদ্বোধন অনুষ্ঠানে প্রধান অতিথির বক্তৃতায় এ কথা বলেন।

 গণমাধ্যমে জনগণের কথা তুলে ধরার আহ্বান জানিয়ে শিল্প প্রতিমন্ত্রী বলেন, গণমাধ্যম ও সংবাদকর্মীদের উন্নয়নে সরকার কাজ করছে। গণমাধ্যমকে রাষ্ট্রের চতুর্থ স্তম্ভ উল্লেখ করে তিনি বলেন, গণমাধ্যম সরকার ও জনগণের মাঝে সেতুবন্ধ রচনা করে। শিল্প প্রতিমন্ত্রী দেশের উন্নয়ন ও অগ্রযাত্রায় মোহনা টেলিভিশনকে আরো ভূমিকা রাখার আহ্বান জানান।

 মোহনা টেলিভিশনের কর্মকর্তা-কর্মচারীসহ স্থানীয় গণমান্য ব্যক্তিবর্গ অনুষ্ঠানে উপস্থিত ছিলেন।

#

মাসুম/নাইচ/মোশারফ/জয়নুল/২০২১/২১৫৫ঘণ্টা

তথ্যবিবরণী নম্বর : ২৭১

রাষ্ট্রপতি সাথে সৌজন্য সাক্ষাৎ করেছেন প্রধানমন্ত্রী

ঢাকা, ৪ মাঘ (১৮ জানুয়ারি) :

 রাষ্ট্রপতি মোঃ আবদুল হামিদের সঙ্গে সৌজন্য সাক্ষাৎ করেছেন প্রধানমন্ত্রী শেখ হাসিনা।

 আজ সন্ধ্যায় একাদশ সংসদ অধিবেশনের প্রথম দিন শেষে সংসদ ভবনে রাষ্ট্রপতির চেম্বারে যান সরকারপ্রধান।

 পরে রাষ্ট্রপতির প্রেস সচিব মোঃ জয়নাল আবেদীন বলেন, ‘সাক্ষাতের সময় প্রধানমন্ত্রী করোনাভাইরাস মোকাবেলায় সরকারের গৃহীত বিভিন্ন পদক্ষেপ সম্পর্কে রাষ্ট্রপতিকে অবহিত করেন।’

 ‘এছাড়া সামগ্রিক অর্থনৈতিক কার্যক্রম অব্যাহত রাখতে সরকারের নেয়া বিভিন্ন উদ্যোগ সম্পর্কেও রাষ্ট্রপতিকে অবহিত করেন।’ প্রেস সচিব জানান, সাক্ষাতের সময় রাষ্ট্রপতি মহামারি মোকাবেলায় প্রধানমন্ত্রী শেখ হাসিনার সাহসী পদক্ষেপের প্রশংসা করেন। তিনি আশা করেন, শেখ হাসিনার নেতৃত্বে দেশের উন্নয়নের ধারা অব্যাহত থাকবে।’

 পরে স্পিকার শিরীন শারমিন চৌধুরী রাষ্ট্রপতির সঙ্গে সৌজন্য সাক্ষাৎ করেন।

 স্পিকার এ সময় সংসদে ভাষণ দেওয়ার জন্য রাষ্ট্রপতিকে ধন্যবাদ জানান এবং সংসদের বিভিন্ন কার্যক্রম সম্পর্কে তাঁকে অবহিত করেন।

 উল্লেখ্য, সোমবার সংবিধানের বিধান অনুযায়ী সংসদে বছরের শুরুর অধিবেশনে ভাষণ দেন রাষ্ট্রপতি মোঃ আবদুল হামিদ।

#

ইমরানুল/নাইচ/মোশারফ/জয়নুল/২০২১/২১৪০ঘণ্টা

তথ্যবিবরণী নম্বর : ২৭০

**জালিয়াতির কারণে হয়রানির শিকার হওয়া**

**ভূ-সম্পত্তির মালিকদের দ্রুত প্রতিকার প্রদানে আইন হচ্ছে**

ঢাকা, ৪ মাঘ (১৮ জানুয়ারি) :

 ভূমি ও ভূ-সম্পদ সম্পর্কিত জালিয়াতির কারণে হয়রানির শিকার হওয়া প্রকৃত ভূ-সম্পত্তির মালিকদের দ্রুত প্রতিকার প্রদানের উদ্দেশ্যে নতুন আইনের খসড়া প্রণয়নের প্রস্তুতি নিচ্ছে ভূমি মন্ত্রণালয়।

 আজ সচিবালয়ে ভূমি মন্ত্রণালয়ের সম্মেলন কক্ষে ভূমি সচিব মোঃ মোস্তাফিজুর রহমানের সভাপতিত্বে ভূমি সংক্রান্ত কাগজ জালিয়াতি প্রতিরোধে প্রস্তাবিত নতুন আইন বিষয়ক এক কর্মশালার আয়োজন করে ভূমি মন্ত্রণালয়।

 খাস জমি দখল, জাল দলিল এবং খতিয়ান তৈরি, বালু ফেলে নদীর জমি দখল ইত্যাদিসহ জমিজমা সংক্রান্ত অন্যান্য জালিয়াতি এবং জবর দখল সংক্রান্ত অন্যান্য বিষয়ে একটি আইন প্রণয়নের লক্ষ্যে আইন বিশেষজ্ঞ, মন্ত্রণালয় ও মাঠ পর্যায়ের কর্মকর্তাগণের সমন্বয়ে আয়োজিত আজকের কর্মশালায় অংশগ্রহণকারীগণ দলিল জালিয়াতি সংক্রান্ত বিভিন্ন বিষয়ে তাদের মতামত ব্যক্ত করেন ও অভিজ্ঞতা তুলে ধরেন ।

 কর্মশালার সভাপতি ভূমি সচিব মোঃ মোস্তাফিজুর রহমান সবার মতামত গ্রহণ করে পরবর্তী কার্যক্রম গ্রহণের জন্য সংশ্লিষ্ট কর্মকর্তাদের নির্দেশ প্রদান করেন।

#

নাহিয়ান/নাইচ/মোশারফ/জয়নুল/২০২১/২১২০ঘণ্টা

তথ্যবিবরণী নম্বর : ২৬৯

**চট্টগ্রাম আওয়ামী লীগ নেতা তারেক সোলায়মানের ইন্তেকালে তথ্যমন্ত্রীর শোক**

ঢাকা, ৪ মাঘ (১৮ জানুয়ারি) :

 চট্টগ্রাম মহানগর আওয়ামী লীগ নেতা ও ৩১ নং আলকরণ ওয়ার্ডের কাউন্সিলর তারেক সোলায়মান সেলিমের ইন্তেকালে গভীর শোক ও দুঃখ প্রকাশ করেছেন তথ্যমন্ত্রী ড. হাছান মাহ্‌মুদ।

 আজ ঢাকায় একটি হাসপাতালে ক্যান্সার চিকিৎসাধীন অবস্থায় তারেক সোলায়মান সেলিমের শেষ নিঃশ্বাস ত্যাগের সংবাদে শোকাহত তথ্যমন্ত্রী প্রয়াতের আত্মার মাগফিরাত করেন এবং তার শোকাহত পরিবারের সদস্যদের প্রতি গভীর সমবেদনা জানান।

#

আকরাম/নাইচ/মোশারফ/রেজাউল/২০২১/২১১৫ ঘণ্টা

তথ্যবিবরণী নম্বর : ২৬৮

**দেশের সকল প্রান্তে দেশীয় প্রজাতির মাছ ছড়িয়ে দেয়া হবে**

 **-- মৎস্য ও প্রাণিসম্পদ মন্ত্রী**

ঢাকা, ৪ মাঘ (১৮ জানুয়ারি) :

 মৎস্য ও প্রাণিসম্পদ মন্ত্রী শ ম রেজাউল করিম বলেছেন, দেশের সকল প্রান্তে দেশীয় প্রজাতির মাছ ছড়িয়ে দেয়ার লক্ষ্যে কাজ করছে সরকার। একটা সময় রাসায়নিক সারের প্রয়োগ, ভূমির অপরিকল্পিত ব্যবহার, পুকুর, হ্রদসহ অন্যান্য জলাশয়ের অপর্যাপ্ততা প্রভৃতি কারণে মৎস্য উৎপাদন কমে গিয়েছিলো। বাংলাদেশ মৎস্য গবেষণা ইনস্টিটিউট, মৎস্য অধিদপ্তর এবং মৎস্য ও প্রাণিসম্পদ মন্ত্রণালয় বর্তমানে মৎস্য খাতে বিপুল সাফল্য অর্জন করছে। এ সাফল্যের সবচেয়ে বড় কৃতিত্ব প্রধানমন্ত্রী শেখ হাসিনার।

 আজ রাজধানীর সচিবালয়ে মৎস্য ও প্রাণিসম্পদ মন্ত্রণালয়ের সম্মেলন কক্ষে অনুষ্ঠিত বাংলাদেশ মৎস্য গবেষণা ইনস্টিটিউট (বিএফআরআই)-এর বোর্ড অভ্ গভর্নরসের ৪০তম সভায় সভাপতির বক্তব্যে মন্ত্রী এসব কথা বলেন।

 মন্ত্রী বলেন, ‘প্রধানমন্ত্রী শেখ হাসিনা যে কোনো উন্নয়ন প্রকল্পে গবেষণা খাতের ওপর গুরুত্ব দেন। গবেষণার মাধ্যমে যদি নতুনত্ব আনতে পারি, আধুনিক উপযোগিতা আনতে পারি, পুষ্টির স্তর উন্নয়ন করতে পারি তাহলে সার্থকভাবে এগিয়ে যেতে পারবো। গতানুগতিক পদ্ধতিতে এগিয়ে যাওয়া যাবে না। এ বছর মৎস্য গবেষণায় ব্যাপক সাফল্য এসেছে। নানা সীমাবদ্ধতা সত্ত্বেও বাংলাদেশের মৎস্য বিজ্ঞানীরা অকল্পনীয় সাফল্য দেখাতে পেরেছেন।’

 সংসদ সদস্য ও বিএফআরআই বোর্ড অভ্ গভর্নরস এর সদস্য মুহিবুর রহমান মানিক, মৎস্য ও প্রাণিসম্পদ মন্ত্রণালয়ের সচিব রওনক মাহমুদ, পরিকল্পনা কমিশনের সদস্য (কৃষি, পানি সম্পদ ও পল্লী প্রতিষ্ঠান) মোঃ জাকির হোসেন আকন্দ, বাংলাদেশ কৃষি বিশ্ববিদ্যালয়ের উপাচার্য অধ্যাপক ড. লুৎফুল হাসান, মৎস্য অধিদপ্তরের মহাপরিচালক কাজী শামস্ আফরোজ, বাংলাদেশ কৃষি গবেষণা কাউন্সিলের নির্বাহী চেয়ারম্যান শেখ মোহাম্মদ বখতিয়ার, বিএফআরআই এর মহাপরিচালক ড. ইয়াহিয়া মাহমুদ প্রমুখ সভায় অংশগ্রহণ করেন।

#

ইফতেখার/রোকসানা/মনির/সঞ্জীব/জয়নুল/২০২১/২০২০ঘণ্টা

তথ্যবিবরণী নম্বর : ২৬৭

**পৌর নির্বাচন সুষ্ঠু, শান্তিপূর্ণ ও অংশগ্রহণমূলক**

 **-- তথ্যমন্ত্রী**

ঢাকা, ৪ মাঘ (১৮ জানুয়ারি) :

 জনগণের স্বতঃস্ফূর্ত অংশগ্রহণে পৌর নির্বাচন সুষ্ঠু, শান্তিপূর্ণভাবে অনুষ্ঠিত হচ্ছে বলেছেন, তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 আজ সচিবালয়ে তথ্য মন্ত্রণালয়ের সভাকক্ষে সমসাময়িক বিষয় নিয়ে সাংবাদিকদের সাথে মতবিনিময়কালে মন্ত্রী একথা বলেন।

 মন্ত্রী বলেন, ‘শনিবার দ্বিতীয় ধাপের পৌর নির্বাচনেও বিপুল সংখ্যক ভোটার উপস্থিতি ছিল, কোনো কোনো পৌরসভায় ৭০ শতাংশের বেশি এবং সার্বিকভাবে ৬১ শতাংশের বেশি। এমনকি ইভিএম নিয়ে মানুষের মধ্যে নানা শঙ্কা-আশঙ্কা থাকার পরও ইভিএম ভোটেও উপস্থিতি ছিল ৫৭ শতাংশের বেশি। অতীতের মতো দু’একটি বিচ্ছিন্ন ঘটনা হয়েছে, যা কোনোভাবেই কাঙ্ক্ষিত নয়, তবে সার্বিকভাবে ভোটার উপস্থিতি ছিলো ব্যাপক। ভারতে ২০১৮ সালের পঞ্চায়েত নির্বাচনে ১৯ জন প্রাণ হারিয়েছিল। সেই তুলনায় আমাদের দেশে এ নির্বাচন অনেক শান্তিপূর্ণ হয়েছে।’

 দ্বিতীয় ধাপের এ নির্বাচনেও বিপুলভাবে অর্থাৎ আওয়ামী লীগের ৪৬ জন প্রার্থী জয়লাভ করেছে উল্লেখ করে ড. হাছান বলেন, ‘আওয়ামী লীগ ৬০ শতাংশের বেশি ভোট পেয়েছে এবং বিএনপি পেয়েছে ১৮ শতাংশ। আপনারা জানেন, প্রথম দফা পৌরসভা নির্বাচনে বিএনপি’র মাত্র ২ জন প্রার্থী নির্বাচিত হয়েছিল, এবার ৪জন।’

 মন্ত্রী বলেন, ‘এই নির্বাচনের পর বিএনপি মহাসচিব যে বক্তব্য দিয়েছেন, সেটি স্বাভাবিক। প্রথম এবং দ্বিতীয় দু’দফা নির্বাচনেই জনগণ কর্তৃক প্রচণ্ডভাবে প্রত্যাখ্যাত হয়ে তাদের দুর্বলতা ঢাকা আর মুখ রক্ষার জন্য তারা এ বক্তব্য দিচ্ছেন। জনগণ থেকে তারা যে বিচ্ছিন্ন হয়ে গেছেন এবং উপজেলা-পৌরসভা পর্যায়ে তাদের সংগঠন যে দুর্বল হয়ে গেছে, সেই বাস্তবতা মেনে নিয়েই তাদের কর্মপরিকল্পনা গ্রহণ করার অনুরোধ জানাবো, তাহলেই বিএনপি লাভবান হবে। এরপরও বিএনপি কয়েকটি আসনে নির্বাচিত হয়েছে এজন্য আমি তাদেরকে অভিনন্দন জানাই।’

 এ সময় সহিংসতার কথা উল্লেখ করে ড. হাছান মাহ্‌মুদ বলেন, ‘আপনারা দেখেছেন যে সিলেটের একটি পৌরসভায় বিএনপি’র হামলায় আমাদের প্রার্থীর গাড়ি ভেঙে দেয়া হয়েছে, আমাদের অনেকে আহত হয়েছেন। বিএনপি এরকম বহু জায়গায় হামলা চালিয়েছে এবং প্রতিদ্বন্দ্বী প্রার্থীদের মধ্যে বিভিন্ন জায়গায় নানা ঘটনা ঘটেছে।’ বিদ্রোহী প্রার্থী প্রসঙ্গে প্রশ্নের উত্তরে তিনি বলেন, ‘আওয়ামী লীগের বিদ্রোহী প্রার্থীদের ব্যাপারে দলের গঠনতন্ত্র অনুযায়ী ইতিপূর্বেও সিদ্ধান্ত গ্রহণ করা হয়েছে এবং এখনও যারা বিদ্রোহী প্রার্থী হয়েছেন তাদের ব্যাপারেও সে অনুযায়ী সিদ্ধান্ত গ্রহণ করা হবে।’

 মির্জা আব্দুল কাদেরকে নিয়ে সাংবাদিকদের প্রশ্নের উত্তরে মন্ত্রী বলেন, ‘মির্জা আব্দুল কাদের বিপুল ভোটের ব্যবধানে নির্বাচিত হয়েছেন। তার মূল প্রতিদ্বন্দ্বী বিএনপি ও জামাতের প্রার্থীদের সম্মিলিত ভোটের চেয়ে তিনগুণ ভোট বেশি পেয়েছেন। এজন্য আব্দুল কাদের মির্জা নিশ্চয়ই অভিনন্দন পাওয়ার যোগ্য।’

**যুক্তরাষ্ট্রের উচিত অভ্যন্তরীণ সন্ত্রাসবাদ ও বর্ণবাদ নিরসনে আরো মনোযোগী হওয়া**

 মার্কিন পররাষ্ট্রমন্ত্রীর সাম্প্রতিক বক্তব্য ‘বাংলাদেশ ভবিষ্যতে আল-কায়েদার কর্মক্ষেত্র হয়ে উঠতে পারে’ এ বিষয়ে সাংবাদিকদের প্রশ্নের জবাবে তথ্যমন্ত্রী ড. হাছান বলেন, ‘বাংলাদেশে আল-কায়েদার কোনো উপস্থিতি নেই। যুক্তরাষ্ট্রের মতো একটি দেশের পররাষ্ট্রমন্ত্রী অজ্ঞতাবশত যখন এই বক্তব্য রাখেন, সেটি খুবই দুঃখজনক। সরকারের পক্ষ থেকে এর তীব্র প্রতিবাদ পররাষ্ট্র মন্ত্রণালয়ের মাধ্যমে জানানো হয়েছে।’

-২-

 আজকের বাস্তবতায় মার্কিন যুক্তরাষ্ট্রে যেভাবে সহিংসতা দেখা দিয়েছে, সেখানে পার্লামেন্টে হামলায় কয়েকজন নিহত হয়েছেন, যা আমাদের দেশ কিংবা আশপাশের কোনো দেশে কখনও হয়নি এবং এফবিআই তথ্য দিচ্ছে, তাদের আশঙ্কা যুক্তরাষ্ট্রের নতুন প্রেসিডেন্ট শপথ গ্রহণের দিন যুক্তরাষ্ট্রব্যাপী সহিংসতা ছড়াতে পারে। পৃথিবীর অন্যান্য দেশে সন্ত্রাসবাদ দমন করা আমাদের সম্মিলিত দায়িত্ব এবং লক্ষ্য। কিন্তু বর্তমান প্রেক্ষাপটে আমি মনে করি মার্কিন যুক্তরাষ্ট্রের অভ্যন্তরীণ সন্ত্রাসবাদ এবং বর্ণবাদ এ দু’টির ব্যাপারে তাদের আরো মনোযোগী হওয়া প্রয়োজন।

**দোয়া মাহফিলে ষড়যন্ত্র দুঃখজনক**

 সাংবাদিকরা এ সময় সম্প্রতি রাজধানীর একটি অভিজাত হোটেলে বিএনপি ও জামাতের দোয়া মাহফিলে  সরকারের বিরুদ্ধে ষড়যন্ত্র করা হয়েছে –এ বিষয়ে প্রশ্ন করলে তথ্যমন্ত্রী বলেন, ‘আমরা সবসময় বলে আসছি যে, আসলে জনগণ কর্তৃক প্রত্যাখ্যাত বিএনপি এবং দেশে আরো কিছু গোষ্ঠী সরকারের বিরুদ্ধে ষড়যন্ত্রে লিপ্ত। শেষ পর্যন্ত দেখতে পেলাম, দোয়া-মাহফিলকেও ষড়যন্ত্রের অংশ এবং উপলক্ষ্য হিসেবে নেয়া হয়েছে। এটি আসলেই দুঃখজনক এবং এ ধরণের ষড়যন্ত্র তারা আগেও করেছে। কিন্তু এগুলো করে কোনো লাভ হবে না।’

#

আকরাম/রোকসানা/খালিদ/রফিকুল/রেজাউল/২০২১/১৮৪২ ঘণ্টা

তথ্যবিবরণী নম্বর : ২৬৬

**জনশুমারি ও গৃহগণনা কার্যক্রম সুষ্ঠুভাবে পরিচালনার আহ্বান পরিকল্পনামন্ত্রীর**

ঢাকা, ৪ মাঘ (১৮ জানুয়ারি) :

 জনশুমারি ও গৃহগণনার কাজে সংশ্লিষ্টদের নিষ্ঠার সাথে কাজ করার আহ্বান জানিয়েছেন পরিকল্পনা মন্ত্রী এম এ মান্নান। তিনি বলেন, এ কার্যক্রমে যাতে কেউ বাদ না পড়ে। এজন্য সকলকে সুষ্ঠুভাবে দায়িত্ব পালন করতে হবে।

 মন্ত্রী আজ ঢাকার আগারগাঁওয়ে পরিসংখ্যান ব্যুরোর সম্মেলন কক্ষে জনশুমারি ও গৃহগণনা-২০২১ বিষয়ক প্রশিক্ষণ কার্যক্রমের উদ্বোধন অনুষ্ঠানে প্রধান অতিথির বক্তৃতায় এ কথা বলেন।

 এম এ মান্নান বলেন, জনশুমারি ও গৃহগণনা কার্যক্রম পরিচালনা করতে তথ্য সংগ্রহ ও কেনাকাটা কোনোটাতেই যেন অনিয়ম কিংবা অর্থের অপচয় না হয় সেদিকে নজর রাখতে হবে। তিনি বলেন, প্রয়োজনীয় অর্থ ব্যয়ে কার্পণ্য যেমন করা যাবে না তেমনি অপ্রয়োজনীয় অর্থ ব্যয় বা অনিয়ম করা যাবে না।

 মন্ত্রী এ সময় পরিসংখ্যান ব্যুরোর কাজের প্রশংসা করে বলেন, আগে তথ্যের জন্য মানুষ বিশ্বব্যাংকের কাছে যেত। এখন তথ্যের জন্য বিশ্বব্যাংকই পরিসংখ্যান ব্যুরোর কাছে আসে।

 এ সময় পরিসংখ্যান ও তথ্য ব্যবস্থাপনা বিভাগের সচিব মুহাম্মদ ইয়ামিন চৌধুরী, পরিসংখ্যান ব্যুরোর মহাপরিচালক তাজুল ইসলাম, উপ মহাপরিচালক ঘোষ সুবব্রত, প্রকল্প পরিচালক কবির উদ্দিন আহাম্মদ এবং প্রশিক্ষনার্থীসহ সংশ্লিষ্ট ঊর্ধ্বতন কর্মকর্তাগণ উপস্থিত ছিলেন।

#

শাহেদ/রোকসানা/খালিদ/রফিকুল/জয়নুল/২০২১/১৯৫০ঘণ্টা

তথ্যবিবরণী নম্বর : ২৬৫

**লেফটেন্যান্ট শেখ জামালের নামে জাতীয় টেনিস কমপ্লেক্সের নামকরণের সিদ্ধান্ত**

ঢাকা, ৪ মাঘ (১৮ জানুয়ারি) :

 ঢাকাস্থ রমনা জাতীয় টেনিস কমপ্লেক্সের নাম জাতির পিতা বঙ্গবন্ধু শেখ মুজিবুর রহমানের দ্বিতীয় পুত্র শহিদ লেফটেন্যান্ট শেখ জামালের নামে নামকরণ করা হবে। জাতীয় ক্রীড়া পরিষদ কর্তৃক এ সিদ্ধান্ত গৃহীত হয়। সিদ্ধান্তের আলোকে রমনা জাতীয় টেনিস কমপ্লেক্সের বর্তমান নাম হবে ‘লেফটেন্যান্ট শেখ জামাল জাতীয় টেনিস কমপ্লেক্স’।

 এ প্রসঙ্গে জাতীয় ক্রীড়া পরিষদের চেয়ারম্যান ও যুব ও ক্রীড়া মন্ত্রণালয়ের প্রতিমন্ত্রী মোঃ জাহিদ আহসান রাসেল বলেন, স্বাধীনতার অব্যবহিত পরেই দেশের ক্রীড়াঙ্গনকে এগিয়ে নিতে শহিদ শেখ জামালের অবদান অপরিসীম। তিনি নিজেও একজন সফল টেনিস খেলোয়াড় ছিলেন। শহিদ লেফটেন্যান্ট শেখ জামালের প্রতি শ্রদ্ধা জানাতে ও ক্রীড়াঙ্গনে তাঁর অবদানকে চিরস্মরণীয় করে রাখতে জাতীয় টেনিস কমপ্লেক্সকে লেফটেন্যান্ট শেখ জামাল জাতীয় টেনিস কমপ্লেক্স হিসেবে নামকরণের সিদ্ধান্ত গ্রহণ করা হয়েছে।

 ইতোমধ্যে জাতীয় টেনিস কমপ্লেক্সকে আধুনিকায়ন করতে আটটি নতুন টেনিস কোর্ট স্থাপন (ফ্লাড লাইটসহ), একটি জিমনেসিয়াম নির্মাণ, প্রধান ফটক সংস্কার ও আধুনিকায়ন, আবাসিক সুবিধাসহ মিডিয়া সেন্টার নির্মাণ, বিদ্যমান ভবনসমূহের প্রয়োজনীয় সংস্কার, মেরামত ও আধুনিকায়নের কার্যক্রম শেষ হয়েছে।

#

আরিফ/রোকসানা/খালিদ/রফিকুল/জয়নুল/২০২১/১৯৪০ঘণ্টা

তথ্যবিবরণী নম্বর : ২৬৪

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৪ মাঘ (১৮ জানুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ৭০৭ জনের নমুনা পরীক্ষা করে ৬৯৭ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ২৮ হাজার ৩২৯ জন।

 গত ২৪ ঘণ্টায় ১৬জন-সহ এ পর্যন্ত ৭ হাজার ৯২২ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৭৩ হাজার ১৭৩ জন।

#

হাবিবুর/রোকসানা/খালিদ/রফিকুল/রেজাউল/২০২১/১৮২২ ঘণ্টা

তথ্যবিবরণী                  নম্বর : ২৬৩

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ৪ মাঘ (১৮ জানুয়ারি) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার কুইজের স্মার্টফোন বিজয়ী পাঁচজন হলেন : কুষ্টিয়ার ডব্লিউ. বারি লোটাস, ঢাকার মো. ফারুক, নোয়াখালির কামরুল ইসলাম বায়েজিদ, গাজীপুরের শ্রী রকি চন্দ্র দাস ও ঠাকুরগাঁওয়ের আবু মুসতাহরিদ মুহিব।

          গতকালের কুইজে ৮৬ হাজার ৯২৭ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/অনসূয়া/পরীক্ষিৎ/আসমা/২০২১/১৬২০ ঘণ্টা

তথ্যবিবরণী নম্বর : ২৬২

**জাতীয় অভিযোজন পরিকল্পনা প্রণয়ন করছে সরকার**

 **- পরিবেশ মন্ত্রী**

ঢাকা, ৪ মাঘ (১৮ জানুয়ারি) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, দেশের সবচেয়ে অসহায় ও দুর্বল জনগোষ্ঠীকে সকল সহায়তা দেয়ার লক্ষ্যে কাজ করছে সরকার । তিনি বলেন, বর্তমান সরকার একটি জাতীয় অভিযোজন পরিকল্পনা প্রণয়নের কাজ শুরু করেছে। দীর্ঘমেয়াদী কৌশলগত ১০০ বছরের ডেল্টা প্ল্যান ২১০০ অনুমোদিত এবং গৃহীত হয়েছে। জলবায়ু ক্ষতিগ্রস্ত ফোরাম (সিভিএফ) এর সভাপতি হিসেবে বাংলাদেশ বর্তমানে এবং ভবিষ্যতে জলবায়ু সহিষ্ণুতা বৃদ্ধির কার্যক্রম জরুরিভাবে জোরদার করতে কাজ করছে।

 আজ আন্তর্জাতিক জলবায়ু পরিবর্তন কেন্দ্র (আইসিসিএসিএডি), গ্লোবাল সেন্টার অ্যাডাপ্টেশন (জিসিএ) এবং জলবায়ু ক্ষতিগ্রস্ত ফোরাম (সিভিএফ) এর যৌথভাবে আয়োজিত ৭ম বার্ষিক গ্লোবাল গবেষণা সম্মেলনের ভার্চুয়াল উদ্বোধনী অনুষ্ঠানে তাঁর সরকারি বাসভবন হতে যুক্ত হয়ে ভাষণ প্রদানকালে  পরিবেশ মন্ত্রী এ কথা বলেন।

 মন্ত্রী বলেন, জনগণকে জলবায়ু পরিবর্তনের প্রতিকূল প্রভাব থেকে রক্ষা করতে সরকার প্রয়োজনীয় সকল পদক্ষেপ গ্রহণ করছে। অভিযোজন আমাদের অন্যতম প্রধান অগ্রাধিকার হলেও, টেকসই উন্নয়নের লক্ষ্যে কম কার্বন নিঃসরণেও বাংলাদেশ তার প্রতিশ্রুতি মতো কাজ করে চলেছে। তিনি বলেন, ঝড়ের তীব্রতা কমানোসহ জলবায়ু পরিবর্তনের প্রভাব হ্রাসে বৃক্ষরোপণের মাধ্যমে উপকূলীয় এলাকায় সবুজ বেষ্টনী তৈরির কাজ চলমান আছে।

 ওয়েবিনারে জিসিএ’র সহসভাপতি বান কি মুন, পররাষ্ট্রমন্ত্রী আবদুল মোমেন, পরিবেশ বন ও জলবায়ু পরিবর্তন মন্ত্রণালয় সম্পর্কিত সংসদীয় স্থায়ী কমিটির চেয়ারম্যান সাবের হোসেন চৌধুরী এবং জিসিএ’র বিশিষ্ট ফেলো আবুল কালাম আজাদ বক্তব্য রাখেন। অনুষ্ঠানে সভাপতিত্ব করেন আইসিসিএইডির পরিচালক অধ্যাপক ড. সালিমুল হক।

#

দীপংকর/অনসূয়া/পরীক্ষিৎ/কুতুব/২০২১/১৬২০ ঘণ্টা

তথ্যবিবরণী                                                                       নম্বর : ২৬১

**সংসদ অধিবেশন চলাকালে কয়েকটি এলাকায় সমাবেশে পুলিশের নিষেধাজ্ঞা**

ঢাকা, ৪ মাঘ (১৮ জানুয়ারি) :

 ১১তম জাতীয় সংসদের একাদশ অধিবেশন চলাকালে শেরেবাংলা নগরস্থ জাতীয় সংসদ ভবন ও পার্শ্ববর্তী এলাকার শান্তি-শৃঙ্খলা বজায় রাখার লক্ষ্যে গতকাল রোববার রাত ১২ টা থেকে সকল প্রকার অস্ত্রশস্ত্র, বিস্ফোরক দ্রব্য, অন্যান্য ক্ষতিকারক ও দূষণীয় দ্রব্য বহন এবং যে কোন প্রকার সমাবেশ, মিছিল, শোভাযাত্রা, বিক্ষোভ প্রদর্শন নিষিদ্ধ ঘোষণা করেছে ঢাকা মেট্রোপলিটন পুলিশ।

 গত শনিবার এক বিজ্ঞপ্তির মাধ্যমে তারা এই তথ্য জানিয়েছেন। এলাকাগুলো হলো – ময়মনসিংহ রোডের মহাখালী ক্রসিং হতে পুরাতন বিমানবন্দর হয়ে বাংলামটর ক্রসিং পর্যন্ত, বাংলামটর লিংক রোডের পশ্চিম প্রান্ত হতে হোটেল সোনারগাঁও রোডের সার্ক ফোয়ারা পর্যন্ত, পান্থপথের পূর্ব প্রান্ত হতে গ্রীন রোডের সংযোগস্থল হয়ে ফার্মগেট পর্যন্ত, মিরপুর রোডের শ্যামলী মোড় হতে ধানমন্ডি-১৬ (পুরাতন-২৭) নং সড়কের সংযোগস্থল, রোকেয়া সরণীর সংযোগস্থল হতে পুরাতন ৯ম ডিভিশন (উড়োজাহাজ) ক্রসিং হয়ে বিজয় সরণীর পর্যটন ক্রসিং, ইন্দিরা রোডের পূর্ব প্রান্ত হতে মানিক মিয়া এভিনিউ এর পশ্চিম প্রান্ত, জাতীয় সংসদ ভবনের সংরক্ষিত এলাকা এবং এ সীমানার মধ্যে অবস্থিত সমদুয় রাস্তা ও গলিপথ।

 ১১তম জাতীয় সংসদের একাদশ অধিবেশন শেষ না হওয়া পর্যন্ত এ আদেশ বলবৎ থাকবে।

#

শফিকুল/অনসূয়া/পরীক্ষিৎ/আসমা/২০২১/১৫৪৫ ঘণ্টা

তথ্যবিবরণী                                                                       নম্বর : ২৫৯

**ক্ষুদ্র ও মাঝারি শিল্পের উন্নয়নের মাধ্যমে টেকসই শিল্পায়ন সম্ভব**

ঢাকা, ৪ মাঘ (১৮ জানুয়ারি) :

শিল্পমন্ত্রী নূরুল মজিদ মাহমুদ হুমায়ূন বলেছেন, এজেন্ডা ২০৩০ (এসডিজি) লক্ষ্যমাত্রা অর্জন করতে তৃণমূল থেকে জাতীয় পর্যায়ে শিল্পায়নের কোনো বিকল্প নেই। ক্ষুদ্র ও কুটির শিল্পের উন্নয়ন কার্যক্রম পরিচালনার মাধ্যমেই দেশে টেকসই শিল্প ও শিল্পায়ন সম্প্রসারণ সম্ভব। এ লক্ষ্যে বাংলাদেশ ক্ষুদ্র ও কুটির শিল্প কর্পোরেশন (বিসিক) এর কার্যক্রমকে আরো গতিশীল করতে হবে।

ক্ষুদ্র ও কুটির শিল্প প্রশিক্ষণ ইনস্টিটিউট (স্কিটি) ফাউন্ডেশন কোর্সের সমাপনী ভার্চুয়াল অনুষ্ঠানে শিল্পমন্ত্রী আজ প্রধান অতিথির বক্তব্যে এসব কথা বলেন। অনুষ্ঠানে বিশেষ অতিথি হিসেবে উপস্থিত ছিলেন বিসিকের চেয়ারম্যান মোশতাক হাসান এনডিসি। অনুষ্ঠানে স্বাগত বক্তব্য রাখেন স্কিটির অধ্যক্ষ প্রকৌশলী মোঃ শফিকুল আলম।

শিল্পমন্ত্রী বলেন, প্রধানমন্ত্রীর রুপকল্প অনুযায়ী ২০৪১ সালের মধ্যে উন্নত শিল্প সমৃদ্ধ বাংলাদেশ গঠনে দেশের শিক্ষিত বেকার নারী ও পুরুষদেরকে ক্ষুদ্র ও মাঝারি শিল্পে কাজে লাগিয়ে বিসিক স্বল্প, মধ্য ও দীর্ঘমেয়াদী মহাপরিকল্পনা হাতে নিয়েছে। তিনি বলেন, দেশের পরিবেশবান্ধব শিল্পায়ন, দারিদ্র্য বিমোচন ও কর্মসংস্থান সৃষ্টিতে এই তরুণ কর্মকর্তাগণ প্রশিক্ষিত হয়ে জাতির পিতার স্বপ্ন পূরণে অগ্রণী ভূমিকা পালন করবে।

উল্লেখ্য, ক্ষুদ্র ও কুটির শিল্প প্রশিক্ষণ ইনস্টিটিউটে ২১ দিনব্যাপী ফাউন্ডেশন কোর্সে ২৫ জন কর্মকর্তা অংশগ্রহণ করেন।

#

জাহাঙ্গীর/অনসূয়া/পরীক্ষিৎ/জসীম/আসমা/২০২১/১৪৪০ ঘণ্টা

তথ্যবিবরণী                                                                       নম্বর : ২৫৮

**অসচ্ছল বীর মুক্তিযোদ্ধাদের জন্য ১৪ হাজার বাড়ি**

 **- মুক্তিযুদ্ধ বিষয়ক মন্ত্রী**

ঢাকা, ৪ মাঘ (১৮ জানুয়ারি) :

 মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী এবং মহান স্বাধীনতার সুবর্ণজয়ন্তী উপলক্ষ্যে অসচ্ছল বীর মুক্তিযোদ্ধাদের জন্য ১৪ হাজার বাড়ি নির্মাণ করে দেয়া হবে।

 আজ ঢাকায় মুক্তিযুদ্ধ বিষয়ক মন্ত্রণালয়ের সামনে আয়োজিত 'সেবা সপ্তাহ ২০২১' উপলক্ষ্যে এক সমাবেশে প্রধান অতিথির বক্তৃতায় তিনি এসব কথা বলেন। ১২ থেকে ১৮ জানুয়ারি ২০২১ পর্যন্ত এ সেবা সপ্তাহ পালিত হয়।

 মন্ত্রী বলেন, মন্ত্রণালয়ের সকল সেবা ডিজিটাল পদ্ধতিতে দেয়া হচ্ছে। এ মন্ত্রণালয়ের সেবা সংক্রান্ত সকল তথ্য মন্ত্রণালয়ের ওয়েবসাইটে সন্নিবেশিত করা হয়েছে। পৃথিবীর যেকোন প্রান্ত হতে মন্ত্রণালয়ের সেবার জন্য আবেদন করা যাবে। বীর মুক্তিযোদ্ধার সম্মানি ভাতা গর্ভনমেন্ট টু পারসন (জি টু পি) পদ্ধতিতে বাংলাদেশ ব্যাংক থেকে মোবাইল মেসেজের মাধ্যমে সরাসরি বীর মুক্তিযোদ্ধার একাউন্টে দেয়া শুরু হয়েছে। এ পদ্ধতিতে সকল আনুষঙ্গিক সারচার্জ সরকার বহন করবে। এজন্য বীর মুক্তিযোদ্ধাদের প্রয়োজনীয় তথ্য ডাটাবেজ সফটওয়্যার ম্যানেজমেন্ট ইনফরমেশন সিস্টেমে (এম আই এস) অন্তর্ভুক্ত করা হয়েছে।

 মন্ত্রী বলেন, করোনা (কোভিড-১৯) মহামারিতে বীর মুক্তিযোদ্ধাগণ যাতে ক্ষতিগ্রস্ত না হয় সেদিকে সতর্ক দৃষ্টি রাখা হচ্ছে। করোনার ভ্যাকসিন প্রথম ধাপেই বীর মুক্তিযোদ্ধাদেরকে দেয়া হবে বলে তিনি উল্লেখ করেন।

 মোজাম্মেল হক বলেন, মহান মুক্তিযুদ্ধ সংক্রান্ত সকল স্মৃতিচিহ্ন সংরক্ষণের জন্য কাজ করছে মুক্তিযুদ্ধ মন্ত্রণালয়। এজন্য মুক্তিযুদ্ধের সকল বধ্যভূমি, সম্মুখ সমরের স্থানসমূহ সংরক্ষণ করা হচ্ছে। সকল শহীদ ও মৃত বীর মুক্তিযোদ্ধাদের কবর সংরক্ষণের কাজ চলছে। মুক্তিযুদ্ধের স্মৃতিবিজড়িত সোহরাওয়ার্দী উদ্যান ও মুজিবনগরকে আন্তর্জাতিকমানের স্মৃতিকেন্দ্র হিসেবে গড়ে তোলা হচ্ছে ।

 এসময় মুক্তিযুদ্ধ বিষয়ক মন্ত্রণালয়ের সচিব তপন কান্তি ঘোষসহ মুক্তিযুদ্ধ বিষয়ক মন্ত্রণালয়, জাতীয় মুক্তিযোদ্ধা কাউন্সিল এবং মুক্তিযোদ্ধা কল্যাণ ট্রাস্টের কর্মকর্তা-কর্মচারী এবং বীর মুক্তিযোদ্ধাগণ উপস্থিত ছিলেন।

#

মারুফ/অনসূয়া/পরীক্ষিৎ/আসমা/২০২১/১৩৩০ ঘণ্টা